Ritva Keso, 78, joutui VR:n konduktöörin haukkumaksi, koska ei omista älypuhelinta: "Minua ei ole ikinä nöyryytetty ja halveerattu niin"

Ritva Keso , 78, muutti puolisen vuotta sitten Tampereelta Toijalaan, mutta matkustaa Tampereelle edelleen usein junalla hoitokäyntien ja muiden menojen perässä. Hänellä ei ole älypuhelinta, mutta osti sarjalipun, jotta saisi matkustettua Tampereelle edullisemmilla lipuilla. Syyskuun 21. päivä Keso oli junalla matkalla Tampereelle. Hän oli tuttuun tapaansa varannut itselleen sarjalipulla paikan junasta soittamalla VR:n tukikeskukseen ja sai lipun puhelimeensa tekstiviestillä. Konduktöörin tarkastaessa lippua hän järkyttyi. –Konduktööri alkoi suorastaan räyhätä minulle ja sanoi kovaan ääneen, että ei tällaisella puhelimella mitään lippuja ostella, ei tällaisia puhelimia ole enää kellään. Mies teki selväksi, että vanhan puhelimen kanssa ei junaan ole asiaa. Konduktööri muun muassa komensi häntä menemään R-kioskille ostamaan lipun tai pyytämään ystäväänsä tulostamaan hänelle lipun. Koko vaunu hiljeni. Keso sanoo, että hän ei ole elämänsä aikana kokenut vastaavaa. –Minulle tuli aivan kamalan paha olo. Minua ei ole ikinä haukuttu, nöyryytetty ja halveerattu niin, hän kertoo. –Minä sitten vartosin siinä huolissani, että heittääkö hän minut ulos junasta Lempäälässä! Sitä hän ei kuitenkaan kehdannut tehdä. Keso kertoo, että hän oli itse tarkistanut VR:n asiakaspalvelusta, että puhelimeen tullut tekstiviesti riittää hyvin todisteeksi lipusta. Tekstiviestiin tulee lipun numerosarja ja kaikki matkan muut tiedot, mutta viivakoodimainen QR-koodi, jolla konduktöörin lipunlukulaite tunnistaa lipun, puuttuu viestistä. –Kai meitä nyt on muitakin, joilla on tavalliset puhelimet! VR:n tekstiviestissä näkyy, että olen virallisesti ostanut lipun. Konduktööri voi varmistaa sen laittamalla laitteeseensa koodin, joka minulla on tekstiviestissä, Keso sanoo. Keso kertoo puolustautuneensa ryöpytystä vastaan. Konduktööri oli silti vahvasti sitä mieltä, että lippu ei käy. Matkan aikana muut matkustajat osoittivat myötätuntoaan Kesoa kohtaan. Asiakaspalvelusta eri viesti kuin pahoittelukirjeestä Keso kävi keskustelemassa Tampereen rautatieaseman asiakaspalvelussa tapauksesta ja häntä kehotettiin tekemään konduktöörin toiminnasta valitus. Samalla hänelle sanottiin, että ilman älypuhelinta matkustava voi hyvin esittää matkalla tekstiviestilipun. Hänelle kuitenkin tulostettiin viimeiset liput, jotka hän oli vanhalla sarjalipullaan varannut. Keso teki asiakaspalvelun ohjeen mukaan valituksen syyskuussa ja postitti sen lokakuun ensimmäinen päivä. 25. lokakuuta hänelle tuli kirje, jossa pahoiteltiin tilannetta. "Henkilökunnalta vaaditaan aina laadukkaan asiakaspalvelun mukaista käytöstä. On erittäin harmillista kuulla, että palvelu ei ole ollut sovitun mukaista", kirjeessä sanottiin. Lisäksi kirjeessä todettiin, että palaute välitettiin konduktöörin päällikölle ja asia luvattiin käydä läpi konduktöörin kanssa. Lisäksi kirjeessä sanottiin, että tällä hetkellä tekstiviestillä voi hyvin esittää lipun. Viestissä sanottiin kuitenkin myös, että jatkossa tilanne voi muuttua, kun konduktöörit saavat uudet laitteet, joilla lippuja tarkastetaan. Lisäksi suositeltiin, että jatkossa Keso hakee paperilipun mahdollisuuksien mukaan asemalta. –Toijalassa ei ensinkään myydä lippuja. Lisäksi minulla on sormissa niin paha nivelrikko, että en pysty käyttämään automaattia, kun en saa sormien voimattomuuden takia maksukorttia pois automaatista tai näppäiltyä. Nyt joudun kai sitten ostamaan kalliimpia lippuja R-kioskista, hän pohtii. R-kioskista sarjalipulla ostettuja lippuja ei voi noutaa. Keso sanoo, että joutuu kulkemaan Toijalasta Tampereelle, jos haluaa jatkossa käyttää sarjalippua ja varata itselleen istumapaikan junasta. Ritva Kesolla on tällä hetkellä voimassa oleva sarjalippu, mutta hän ei ole uskaltanut varata istumapaikkoja ja tulla junaan tekstiviestilipulla. –En voi aina matkustaa Tampereelle varaamaan sarjalippuun istumapaikkoja, jotta saan paperiset liput. Tekstiviestillä en enää uskalla mennä junaan. Ohjeistuksen mukaan tekstiviestilippu käy junissa Tampereen rautatieaseman asiakaspalvelussa hänelle sanottiin, että ohjeistuksen mukaan tekstiviestilipun pitäisi kyllä käydä, etenkin jos kyseessä on iäkkäämpi henkilö. –Nämä eivät tunnu tuntevan omia toimintatapojaankaan, Keso toteaa. Hän kertoo olevansa hämmentynyt siitä, kuinka hänen nyt tulisi toimia. Keso kertoo olevansa sitä sukupolvea, joka ei kaipaa elämäänsä tietokonetta tai älypuhelinta. Ystävien kanssa yhteyttä pidetään aina soittamalla. –Minulla ei ole tietokonetta eikä tule. Minä olen jo sen ikäinen, että minä en ala opettelemaan sellaista. –Se on eriarvostamista, kuten monessa muussakin asiassa. Ne, joilla ei ole mobiililaitetta, saavat sitten mennä sillä millä tykkäävät. En ole katkera, mutta minua harmittaa, että näin iso yhtiö, johon veronmaksajat maksavat rahaa, ei toimi järkevällä tavalla.